Kommunerne skal efterleve serviceloven og tilbyde den hjælp, som de ældre reelt har behov for.

Sådan lyder det fra ældreminister Thyra Frank (LA), der efter et døgns selvvalgt tavshed om sagen nu tager bladet for munden og lover handling, hvis konklusionerne i en rapport fra Det Nationale Forsknings- og Analysecenter for Velfærd (VIVE), holder vand.

Blandt rapportens konklusioner er, at antallet af svage ældre, der modtager hjemmehjælp til praktiske opgaver, er faldet fra 42,82 procent i 2007 til 24,62 procent i 2017. Et fald på 42,5 procent og dermed næsten en halvering.

Det er ikke sådan, at de skal betale for en hjælp, som de reelt har brug for. Det synes jeg bestemt ikke om, og sådan bør det ikke være. Thyra Frank, ældreminister, Liberal Alliance

Det er problematisk, erkender ældreministeren.

- Det er sådan ifølge serviceloven, at de ældre skal have den hjælp, de har behov for. Hvis det viser sig, at der er mange ældre, som reelt ikke får den hjælp, som de har behov for, så bliver vi nødt til at få ankestyrelsen ind over – præcis som vi gjorde i sidste uge, siger Thyra Frank.

Læs også : Færre svage ældre får hjemmehjælp til praktiske opgaver

Truer kommuner med Ankestyrelsen

Det er op til den enkelte kommune at foretage en individuel bedømmelse af den enkelte ældres behov. Men det står den enkelte ældre frit for at købe sig til yderligere hjemmehjælp, siger Thyra Frank.

- Hvad de bruger og køber til ved siden af, det er op til den enkelte ældre. Men det er ikke sådan, at de skal betale for en hjælp, som de reelt har brug for. Det synes jeg bestemt ikke om, og sådan bør det ikke være.

Thyra Frank opfordrede så sent som i sidste uge Ankestyrelsen, der er et uafhængigt statsligt organ, til at se på, om det er lovligt, når den fynske kommune Assens kun vil gøre rent hos en ældre borger hver femte uge.

Hvad er en svag ældre? Svage ældre er i VIVE's rapport defineret som en hjemmeboende ældre i alderen 67-87 år, der ikke er i stand til at udføre én eller flere af følgende hverdagsopgaver uden hjælp: At gå på trapper

At gå udendørs

At gå omkring i hjemmet

At vaske sig/gå i bad

At tage tøj eller sko af og på

At købe ind/bære varer hjem

At klippe tånegle Kilde: VIVE - Det Nationale Forsknings- og Analysecenter for Velfærd

Ældreministeren er heller ikke bleg for at sende samme opfordring til Ankestyrelsen igen, hvis det viser sig, at kommunerne ikke leverer den hjemmehjælp, som der er behov for.

Blåstempler Ankestyrelsen i sidste ende den kommunale praksis, vil Thyra Frank og regeringen skride til handling, bedyrer hun.

- Vi har jo valgt et system, som gør, at vi har kommunalt selvstyre herhjemme. Det har jeg stor respekt for. Men det er klart, at jeg som ældreminister bliver nødt til sige, at hvis det er sådan, det viser sig, at der er så mange ældre, der ikke får den hjælp, de har behov for, så bliver vi nødt til at se på reglerne.

Kommunerne: Send flere penge

Ældreministeren mener med andre ord, at hovedansvaret for, at de ældre får den hjælp, de har behov for, ligger i kommunerne. Men kommunernes interesseorganisation, Kommunernes Landsforening, mener modsat, at de får alt for få penge til at hjælpe de ældre, siger formand og Aarhus-borgmester Jacob Bundsgaard (S).

- Den lidt hårde og ubarmhjertige virkelighed ude i kommunerne er, at der bliver foretaget nogle ret skarpe prioriteringer af, hvad man kan og ikke kan, fordi pengene ikke er til det hele.

Han håber derfor, at den kommende folketingsvalgkamp også kommer til at handle om, hvordan kommunerne kan sikre ordentlig velfærd til de ældre.

- Der synes jeg, vi har en diskussion til gode i den spirende folketingsvalgkamp, hvor man også må stille spørgsmålet, om det ikke er tid til at investere lidt mere i velfærd i kommunerne og den opgave, det er, når vi bliver mange flere ældre, siger han.

Hvorvidt det bliver et emne i valgkampen, kan kun tiden vise, men ældreminister Thyra Frank mener allerede, hun har leveret som ønsket.